**Tiẓrilawt d tegmawit**

**Tiẓrilawt (Le Réalisme)**

**1-Tabadut**

Deg usegzawal aseklan (2006 : 510) : « Awal « Tiẓrilawt » yemmal-d s wudem usdid, yiwen uɣerbaz aseklan n tlemmast n lqern wis 19 ; s unamek wessiεen, yemmal-d timenna n tillawt akken tella deg tidet, d tikti tagejdant iɣef iressan uɣerbaz-a. Tikti-ya, daɣ tettwaleqqem ugar s unamek amatu : deg unnar aseklan, nettsemmi « Tiẓrilawt » tal taẓekka id-yettalsen s takdit tillawt i d-skunay. Awal-a, daɣ yerza taklut akked ssinima »[[1]](#footnote-1).

**2-Imenzayen igejdanen n uɣerbaz a**ẓ**rilaw**

**1-Agensen amekdi n tillawt** (*La représentation fidèle du réel*)

Iẓrilawiyen fkan azal d ameqqran i tillawt, dɣa ttwalin d akken ameskar ulayɣer ad yerwel i tillawt s tirga d usugen. Ilaq ad tt-id-yesken akken tella deg tidet, ad tt-iqabel akken tebɣu tili.

**2-Tames**ɣ**ara** (*L’objectivité)*

Ameskar tewwi-d ad yeḍfer tarrayt n umussnaw, ad yessemres ugar tamawt akked lmedda, akken ad yezmer ad iwali tilufa akken iwata, syin ad tent-id-yesken akken llant.

**3-Ameslay s telqi** (*l’exactitude*)

Akken ad d-d-yesken umeskar tidet n tedyanin neɣ n tlufa, yessefk fell-as ad d- yemmeslay s telqi.

**4- Attwel akfawal n tsekla** *(L’engagement de la littérature)*

Askan n waddad anmetti n wegdud akken yella, deg tillawt yesεa da iswi-nniḍen, d ademmer n wegdud-nni yakan akken ad ibeddel tagnit ideg yella. Aya yettbin-d, ladɣa de tektiwin n « Duranty » i d-yesbedden tasɣunt « Tiẓrilawt » (Réalisme », deg 1856.

**3-Imyura Iẓrilawiyen**

Tawsit ideg uran aṭas izrilawiyen d ungal, acku s yittewlan n tewsit-a am tekmel d tuget n tmukrisin d yiwudam, zemren ad d- seknen tillawt s takdit. Ma d isental i d-yufraren deg wayen uran ad naf :

-Tudert n yal ass, d wayen icudden akk ɣer-s am uxeddim deg tudrin d temdinin, leεwayed d lεeqliyat-nsen.

-Tazrirt n waddad anmetti akked tsertit ɣef umdan i t-yerran deg tegnit n lḥers n tẓiwelt, lqella n udrim d seḥḥa

-Tazɣent n imerkantiyen n tallit-nni

Uran aṭas ɣef yir addad ideg xeddmen yixeddamen ama deg luzinat d yigran.

-Aselmed n tudert akked tegnatin n ddiq : s umata, asa ɣas ad yeɣli aṭas n tikkal, maca di taggara ilemmed timsirin.

Ma d aɣanib-nsen, ad ten-naf ssemrasen aṭas n :

-Aglam n yimdanen d yidgan s telqi.

-udem wis kraḍ.

-Aseqdec n yiswiren utlayanen i iwulmen i yiwudam d tegnatin.

Asaḍen s umata seg wegdud aẓawali.

-Asemres n yittafttaren (la documentation), Md. Carnet de Zola.

Gar wid yuca3en :

**Honoré de Balzac (1799-1850)**

- «*La comédie Humaine*» 1842, « *Le Père Goriot* » 1834, *« Illusions perdus* » 1837.

**Gustave Flaubert (1821-1842)**

- « Madame Bovary » 1856, *« L’éducation Sentimentale* » 1869.

**Stendhal (1783-1842)**

*- « Le rouge et le noir* » 1830, *« La Chartreuse de Parme* » 1839.

**Guy de Maupassant (1850-1893)**

- « *Une vie* » 1883, « *Pierre et Jean* » 1888.

**Tagmawit (Le Naturalisme)**

**1-Tabadut**

Deg usegzawal aseklan (2006 :410) : « Tagmawit, d awal yettuseqdec deg tasut tis 19, akken ad d-yemmal arwas n ugama, deg taɣult n tẓuri, d awal i yessemres Emile Zola deg 1877, Atmaten Goncourt, syin imyura n ugraw n Médan (1880) iwakken ad d-seknen abeddel i gan i ungal aẓrilaw »[[2]](#footnote-2).

**2-Imenzayen igejdanen n umussu agmawi**

S umata, ressan amussu-nsen ɣef yimenzayen n yizrilawiyen am urwas n tillawt, ameslay s telqi, tamesɣara atg. Dacu kan Imeskaren-is fkan azal ugar i tussna, ladɣa taɣult n tujjya timjerrebt neɣ n termit[[3]](#footnote-3) akked « la biologie », imi ula d nutni ttwalin d akken ameskar ilaq ad yedfer tarrayt n umussnaw. Amedya, deg ungalen εerrden ad d-seknen isudaf n lwirata ɣef umdan. Am wakken εerrden ad d-seknen tidet n tbiεa n umdan ur nezmir ad yerwel i yiwet n ccihwa neɣ n lebɣi agmawi (le libido).

**3- Imyura igmawiyen**

Igmawiyen smenyifen tawsit n ungal akked tullist. Ma d isental, uran aṭas ɣef :

-Yir liḥala ideg yettidir wegdud ;

-Tazrirt n temguri [[4]](#footnote-4)ɣef umdan akked tmetti ;

-Tazrirt n umhaz n taɣult n tussna ladɣa tujjya timjerrebt d « biologie ».

Ayen yerzan aɣanib, ad naf igmawiyen ssemrasen aṭas :

-Aglam s telqi, Tutlayt timserreht, Amawal usdid, asemres n tjenṭad (Ittafttaren smersen deg tsastanin).

Gar yimyura yettwassnen ad d-nebder :

**Emile Zola (1840-1902)**

«*La Bête humaine*» (1906), « *Nana* » (1880).

**Charles Darwin (1809-1882)**

« *L’origine des espèces*» (1859), « *La filiation de l’homme et la sélection liée au sexe* » (1871).

1. « Le terme de ‘’réalisme’’ renvoie, au sens strict, à une école littéraire du milieu du 19s ; en sens large, il désigne la présentation de dire le réel dans sa vérité, qui constituait l’idée centrale de cette école. Cette idée a été reprise, en un sens plus général encor : dans le domaine littéraire on appelle réaliste toute œuvre qui semble reproduire assez fidèlement à laquelle elle se réfère ; le mot s’applique alors également à la peinture ou au cinéma. » [↑](#footnote-ref-1)
2. « Le Naturalisme, terme employé au XIX s, pour désigner l’imitation de la nature dans les arts, est le nom qu’adoptent en 1877 Emile Zola, Les Frères Goncourt puis autour d’eux les écrivains du groupe de Médan(1880) pour caractériser l’inflexion qu’ils entendent donner au roman réaliste » [↑](#footnote-ref-2)
3. Médecine expérimentale [↑](#footnote-ref-3)
4. Industrie. [↑](#footnote-ref-4)